text:
1 di september tabata Dia di Prensa. Felis dia.
Category: Periodismo
Belkis Osepa
Mikrofonista II, Dia di Prensa
Mac Alberto – Mensahe pa Kapitalismo Krioyo
11 di februari 1971 ta tin e alegashon ku Mac Alberto presidente di sindikato BTG a drenta sala di reunion di Kamera di Komersio hostina ku un pakete di dinamit pa anunsia e marionetanan di e elite ku kapitalismo krioyo ta matando e klase trahado pretu na Korsou i ku un djis abolishon di e negoshi neokolonial di sklabisa hende lo bira un realidat nobo.
Antikristu Chiki
Kabes i stoma ta gruña
un alkemestria ku ta duna empoderamentu spiritual
den regionnan selestial
kaminda Selikor
no ta pasa pa 3 siman.
I no tin niun partisipashon
na un quiz di matematika
paso much’i skol pober
no ta konta
Manera
Johan van Walbeeck
Schweitzer
Vigdis Mensing-Jonckheer
Schroeder
Papiando ulandes lo salbabu
Aktuando makambiá lo resusitabu
Periodista pretu
pero
e no sa ainda
Skibi, raporta
tokante su komunidat
mane e ta na
Terneuzen o Goeree Overflakee ainda
Atabo awo para den un masa
ta grita pa un kambio tur kara skarpion dek ta
wak bo straño.
Solidarismo un bisio,
pa bo sobrebibi
bo mester di niun sinti,
agrediendo, hode esnan
debalua ku semper
b’a skupi afo.
Labor pretu feminino barata
T’asina b’a gana bo miones
Niun fondo di penshun
Niun sindikato
Diabel stima plaka
paga un abogado
lage gaña ko’i kens
pa hende sigi kai
den e graf di
genesidio pretu finansiero.
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Pulpito di prensa pagá
ta mente di hende.
Basha káká riba e grupo
elektoral mayoritario klase trahado
bisa ku nan ta bubé
votando robes,
nan ta bobo,
selektando partidonan robes
pero ta nan plaka si ta soru
ku e patronisado komersial
por pasa aviso na
bo emisora pa abo i
bo klase di ‘hende drechi’
por kome.
Ekonomia politiko di falsedat mediatiko di hubilo.
Skucha bon nan kurason
ta pomp asido.
Radio un refugio di ribirishi
Korant un sanktuario di sensashonalismo
Empresario den su imperio perverso
Honor ne redentor
Boutisa den yorá di un
multi mionario, rifero
Mansedumbru t’esun ku kere
ku nan mes t’e salbado,
wak pa bo n’ hoga den
e arka di adorashon.
Baron di weg’i number
ta indoktrina un pueblo
i ekspropia miones feu
nan saku i bin broma ku
K I R I W I C H I
Un pastor ta indoktrina
ku beibel den man
ranka bo diesmo i
indignifika dons
di bo yumuhe.
Tata spiritual di
e apostel bon proteha bou
di alanan dje periodistanan angeliko
Ku boka ta konfesa
fieldat na Kristu
Ku kurason silensioso
ta sera aliansa ku Satan
Kuenta di banko na Suisa
YDK blanku ke ta e mesias ekonomiko i politiko di un pueblo pretu empobresa
Kuantu hendemuhe pretu ta doño di un pomp di gasolin?
Kuantu muhe blanku ta brasa bara na Piskelat?
Bo predikashi komersial pega den purgatorio
Bo fe frakasa den un fiernu temporal
Santoli p’e sinberguensanan
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Estado di hendemuhe 2016 i Prensa Emansipatorio Feminino
Min Ruthmilda Larmonie-Cecilia su mensahe pa Dia Internashonal di Hendemuhe ta un di e momentunan pa reflekshona riba aktonan heroiko di kurashi i determinashon di hendemuhe, pa eksihi nan emansipashon den un mundu di muchu desigualdat struktural. Emfatisando ku e historial di hendemuhe na Korsou mester keda inklui den e kurikulo di ensenansa pa alsa e konsenshi di lucha den e proksimo generashonnan. Mirando ku te ainda e bataya pa balora hendemuhe no kaba e minister a publika datonan di Ofisina Sentral di Statistik pa duna un bista ku sifra kon e posishon di e hendemuhe na Korsou ta desigual:
– 1 yanuari 2015 – 85.258 hende muhe i 71.713 hende homber
– 12,8% desempleo pa hendemuhe
– 10,5% desempleo pa hendehomber
– 31.976 hendemuhe ku trabao na 2015 i 6% tin un empresa chiki
– 29.846 hendehomber ta traha i 11,3% tin un empresa chiki
Promedio entrada pa luna bruto pa hendemuhe na 2011 tabata Kfl. 2.483,-
Promedio entrada pa luna bruto pa hendehomber ta Kfl. 3.690,-
Kasnan di famia ku un hendemuhe na kabes e promedio entrada ta Kfl. 3.891,-
Kasnan di famia ku hendehomber na kabes e entrada promedio ta Kfl. 6.389,-
E situashon familar ta trese kune ku kasnan di famia tin pa 44% un hendemuhe na kabes, ku chens grandi ku e kasnan aki ta kore e riesgo pa keda enfrenta ku pobresa 35% kompara ku ora un hendehomber na kabes 17%.
Tur e sifranan aki ta yuda pa forma un vishon kon e eksperiensia ta di ta un ser feminino na Korsou ku tur su retonan riba tur tereno. E ta konfirma tambe kon atras pega den kouchi boulo sierto hendehomber den prensa ta ku ta habri mikrofono pa miles di hende skucha deklarando opservashonan kontra-emansipativo. Un hendehomber tin un privilegio hopi grandi na Korsou kaminda su opinion den komunikashon radial ta domina riba e tiki bos feminino ku tei. Tin sigur dos bosnan maskulino na MAS99 ku frekuensia i konstistensia ignorante ta bosifera ku e era di e hendemuhe ‘debil’ a kaba. Nan filosofia ta ku e hendemuhe di awendia ta ‘skerchi’ i ku nan ta mesun abusado of mas abusado ku e hendehomber i ku no mester wori mas ku ponementu di emfasis riba nan desaroyo pasobra nan ta “igual” awoki riba tur nivel segun nan. Nan ta bai asina leu di hinka un malchi di manipulashon mediatiko den kabes di hende pa bai di akuerdo ku e pensamentu falsu aki. Pa nan no mester papia riba dianan speshal pa hendemuhe, sea ta dedika pa eleminja violensia domestiko, relashonal o kalke otro dia por ehempel pa salud di hendemuhe komo kombatiendo kanser di pechu. Ku nan silensia kalkula di boikotia kada oportunidat pa yuda emansipa outo-determinashon feminino sosio-ekonomiko i alsa e outo-estima di un hendemuhe nan ta kulpabel di e progreso stanka di e ser feminino ku nan di nan ta stima asina tantu.
Programanan di opinion ku ta reina awoki ta pa mayoria okupa pa hendehomber, esaki tin ku kambia pa pone un balansa den e espasio di krea persepshon publiko. no por tasina ku for di mainta Korsou ta lanta, yega merdia, te atardi i hasta anochi kasi tur bos ku bo ta skucha na emisoranan, lesa den korant, mira na televishon ta produkto di sea un hendehomber direkt of indirekto . Mirando un kara feminino na televishon no ta nifika ku e tabata esun ku a disidi kiko lo bai bira notisia. Ku mas independensia di hendemuhe den prensa e notisia lo bira mas miho i mas informashon for di e brel di e hendemuhe lo sali ku lo yuda hiba e hendemuhe bai dilanti den su bida ora nan tin e herment di konosementu na nan disposishon. E konbersashon mester keda habri den prensa pa tuma pasonan konkreto ku lo garantisa komunikashon sosial emansipatorio feminino.
*(Kfl. – Korsou Florin)
Edsel Evertsz, Un Bos Soshal Den Mundu di Komunikashon Radial
Djasabra ultimo a rekorda un dekada di e ousensia fisiko di un produktor grandi di notisia na Korsou.
Un Santu Sakrefisio dedika na e hefe di redakshon di radio Hoyer sr. Edsel Evertsz ku den su tempu a pone un emblema den opserva desaroyonan notisioso i transmiti esaki na su manera pa e publiko. Ta un misterio ku despues di dies aña ni doño di radio Hoyer, su koleganan i kompañeronan den atmosfera di prensa no a yega na e konklushon inevitabel ku mester duna un sorto di homenahe na su persona den forma di un premio di periodismo, un konferensia, debate nashonal pa konsientisa mundu di prensa pa alsa nan nivel.
Edsel Evertsz a duna su pida den periodismo radial i speshal den e oranan di atardi kaminda e tabata habri e oportunidat pa pueblo por a yama i duna su opinion. Den un era kaminda e programanan di ‘yama papia’ tabata basikamente reserva pa Z86 i Hoyer. Manera 5’or bati tur hende tabata klaba pa skucha Edsel ku su topikonan di dia ku a yuda yena korantnan ku fasildat. Transmishonnan maratoniko no tabata algu abnormal, papiando oranan largu riba perspektivanan politiko, soshal, kultural ku ta influensia bida diario. Ta straño ku su aporte pa e klima di opinion i indirektamente huntu ku e oyentenan un tesoro di edukashon sosiopolitiko no ta keda rekonose pa e mesun komunidat di medionan di komunikashon. E ta rekonfirma e kultura di ignoransia den prensa pa uza historia i su hendenan di balor pa un ruta di asenshon pa evalua i eleva e produkshon di notisia na un nivel liberatorio pa tur su suidadanonan. Den tradishon di Edsel por konstata ku e zamurunan i hendenan sabirrrr nunka lo siña.
Prensa Plézi
E prome mainta di e luna di yanuari, dies or a bati un notisia di ultimo ora ta drenta na radio Hoyer, e reportero ta relata un suseso fatal kaminda 3 homber i un kuchu a laga Suffisant sangriente. Despues dje notisia di e prome dia di ana e lokutor bake feminino ta sigi ku su animashon, tokando un Tumba alegre di Doble R pa su oudensia mane nada speshal a pasa, komosifuera e prome nobo di morto no a kaba di sosode mes.
3 di yanuari Korsou atrobe ta spierta ku un otro notisia di asesinato, na mesun emisora e moderado di e programa di notisia i opinion ta prefera di no pone muchu atenshon na 3 hende morto den apenas 1 siman, e topiko di un ora i mei ta bira trafiko i strepi riba kaya.
Fin di 2015 den pitu Extra ta publika un deklarashon di parlamentario independiente Marylyn Moses kaminda e ta indika ku pa 2016 mester wak e votado bon paso nan a kwe un fada ku politika i si no tene kuidou nan por basha nan bala pa MFK. MAS99 ku ta keda patronisa pa MFK no ta hisa e notisia feu suela, sobra medionan ta drai kara hasi mane nada no a pasa kaminda par’i siman atras a uza mesun parlamentario komo e klabu pa dal e kaha di morto gubernamental sera.
Ta ora media ke, na nan kumbiniensia, ta wak kon por manipula ku notisia pa laga nan partido, interes ekonomiko, finansiero preferi lusi. Na Z86 no ta otro, einan bankeronan, presidente di banko sentral ta papia prome i na mayoria okashon einan so. Den nan resumen di ana 2015 nan konsentrashon tabata riba politika batiendo minister plenipotensario Marvelyne Wiels, Pueblo Soberano for di tur proporshon. E sektor priva no ta risibi mesun skrutinio eksagera, kasonan di froude mionario na Giro Bank no a keda menshona, Eric Garcia a keda proteha. Emsley Tromp su kontroversia na banko sentral ku raport KPMG i Kontroleria General, no a keda papia. PNP ku a sakrifika minister Balborda i ku un sra Verginie ku e kaso di aksidente durante marcha karnaval no tabata notisia di importansia humano pa nan. Cft ku a deklara ku sektor priva, bankonan i otro institutonan finansiero tin ku hinka man den kaha fuerte i inberti plaka den Korsou tampoko a risibi e atenshon nesesario pa e emisora pionero na Otrobanda.
Parlamentario Moses ku a dera gobiernu pa un minuto, no a bai den profundidat pero eks prome minister Asjes su retiro insplikabel si a fiesta kune, C-tex e proyekto di sentro di data fantasma ku a bai sawaka tampoko a elabora riba dje pa proteha nan hirarkia finansiero.
Dos ora i mei un resumen di ana di Z86 a resulta un hilaridat anto ketu bai den un shelu di pretenshon ku nan ta praktika “periodismo responsabel” manera nan mes ta kalifika nan mes den ” e resumen kompletu, e analisis final” di 2015.
MAS99, Krioyo, Fiesta FM na 2015 tabata entre otro e defensor di MFK, Robbie Dos Santos, Sure and Joe Black lottery. Gilbert Sparren no por a wanta e situashon manipulativo na MAS99 mas i a bula waya bai serka Direct kaminda e ta profila hopi mas miho ku un outoridat periodistiko ku tabata hasi falta na su delaster dunado di trabao. E fayo grandi ku Sparren a hasi ta pa pretende ku pueblo no tin mester di sa pakiko ela transishona pa un otro emisora. Periodistanan, reporteronan i propietarionan di media ta hole stinki di un arogansia di poder informativo kaminda nan ke sensura e berdat pa motibu di argumenta ku no ta pueblo su asuntu dikon un miembro di prensa ta hasi un mudansa laboral.
No solamente fresku pero tambe kulpabel pa tene un pueblo den ignoransia i sigui krea un airu di skonde kos i kore pa nan responsabilidat di enfrenta otro medionan di komunikashon riba nan aktonan di imoralidat den media.
Tur esaki ku amen di e grupo di periodistanan elitario ku a asisti e tayernan di UNESCO ku ofishalmente a kompromete nan mes pa alsa e nivel di produsi notisia na Korsou.
Den un pais ku pa mayoria ta identifika su mes komo kristian ta rebaha su mes ora e ta asepta ku ‘niun’ media a transmiti e ayuno I orashon nashonal hasiendo nan mes un dje kumplise mayo den kreando i alimentando e asina pa nan mes yama ‘krisis’ ku nos ta den. Ta resulta ku preparashonnan pa karnaval te dios di rango muchu mas haltu. Lo ta otro si nan Hesus tabata na bida i lo keda krusifika e ora ei si nan lo bai bibu mesora pasobra sanger ta bende, atentonan religioso di salbashon i sanashon di un nashon no ta konta den nan mundu komersialisa.
Reportero di Direct despues di un entrevista ku un parlamentario ulandes a keda enkurasha pa duna supermerkadonan ku nan preisnan haltu un kritika bon funda pero pa mesun moneda e boka grandi no ta habri papia riba un raport ku banko sentral a saka kaminda ta bisa ku ekonomia di bon di fiansa ta abuza di e fiado den nesesidat kaminda nan ganashi ta muchu grandi. Bon i otro fiansa mikro ta patronisa emisoranan manera MAS99 i Direct i pesei e raport nunka a bira notisia paso GL, MAS i otronan ta hana plaka pa pasa propaganda i aki e interes di pueblo no ta keda defende ku boka hanchu.
Kritika riba manego finansiero di bankonan ta keda bosifera sporadikamente pero ora presidente di Banko Sentral tei den studio di p.e. Direct e interogashon periodistiko ta dirti. E kabes di Banko Sentral na varios okashon a atverti ku nos nivel di bida ta muchu haltu. Lokual e kiermen ta ku klase medio i haltu ta fia, i spat plaka na kos ku no ta na nodi pero prensa iresponsablemente no ta profundisa den dje paso esei lo afekta su patronisadonan ku ta nifika un perdida di entrada ora ta eduka pa no hinka man den bo potmoni, hunga duru i konsumi produktonan pa loko.
Tabata prome minister Whiteman den su diskurso di ana nobo a duna signifikashon na e fenomeno di kolonisashon di plaka. Akinan prensa a hanja un oportunidat pa borda un diskushon publiko meskos ku tin awoki riba hisamentu di salario minimo. E dialogo riba entrada basiko nunka tabata un topiko pa media, i atrobe esaki ta keda refleha ora Direct ku konsistensia tin e privilegio komo un dje emisoranan popular di por entrevista minister di finansa Jose Jardim. Su dilanti den studio e entrevistadonan no ta hasi e pregunta kardinal ku e mester a hasi for di 2012 ora e titular di finansas a sinta: “Kiko lo ta e posibilidatnan pa oumenta un salario minimo teniendo kuenta ku Cft i presepuesto?”.
Ganando konfiansa di pueblo no ta bin ku hungamentu badjon tras di mikrofono ora esnan responsabel pa e malora ekonomiko-finansiero no tei. Ta tuma madures di tur akshonista den media pa sali na defensa di pueblo. Kibrando ku e miedu pa tene direktornan di kompanianan den sektor priva responsabel ta un riesgo grandi pasobra prensa su modelo ekonomiko ta traha pa drai riba nan plaka. Den un ana desisivo pa vota pa un parlamento nobo ku un gobiernu nobo e reto mester ta pa legumai e konkelmentu di manipulashon mediatiko i kuminsa stima e pueblo di berdat enbes di plama e meskla antikua di trese mitar berdatnan pa mantene e situashon sosiopolitiko i satifase e podernan ku ta goberna trai kortina na Forti. E lunanan benidero hopi kos lo pasa i pueblo lo testigua ku nan no ta interesa mas den e platonan putri ku prensa ke pusha den su korokoro.
Produkshon di notisia mayoria bja ta propaganda, e ta krea mensahenan ku ta konstrui karakter, aktitutnan pa laga hende pensa i aktua di djalunaa pa djadumingu den un malchi kolonial ku lo trese menos kambio posibel pa tene esnan ku poder i fortuna na Korsou den un posishon djingueri. Media un instituto ku ta trata su konsumido komo un mitar ser humano ku no merese atenshon informativo kritiko pa e sali for di e berans soshal ku nan a kondishone pa keda aden lo peligra su eksistensia ku ta mara na e eksplotashon ekonomiko ku ta kadukando.
Burda pa plaka te mannan ku a koba e buraku entre notisia di kalidat emansipatorio i notisia mediokre senshonalista. Dekadanan largu hefenan di redakshon, dononan di korant, televishon, wepsait, emisora ta fayendo den kibrando e aliansa ku kapital krioyo pa edifika un nashon. E tiki espasionan ku ta ofrese notisia riba sierto kalidat na sierto momentu por broma falsu pasobra ta e sobra mundu di media ta mediokre, no ta paso nan trabao ta asina fantastiko pero pasobra nan kompetidornan ta hasi un mal trabao. Ta e prosesonan aki ta soru ku esnan ku ta hunga rol di ta un medio di komunikashon konfiabel di kalidat haltu nunka ta sinti e preshon pa mester oumenta nan nivel ku defakto den ana 2016 mester ta un dje aktornan prinsipal pa transformashon struktural. Tin yen reto, tin boshi hende ku mester arepenti, pueblo di Korsou semper ku konsistensia a demostra ku nan tin e abilidat pa pordona, un transmishon di karnaval den HD no te kos. Tur esnan enbolbi den prensa sa ku no tin skapatorio o mane magno kanto-outor Nildo Martis a kanta: “Kambia bo manera…”.
Periodismo Dekolonial, Deboshon Na Esnan Empobresa
“Na Korsou no tin asuntu di pretu ku blanku.” – Angelo Virginie komunikado sosial na radio Hoyer reakshonando riba e protesta kontra Zwarte Piet
“No hinka Tula aden” – Orlando Cuales den Tertulia na Z86 reakshonando riba e protesta kontra Zwarte Piet
“Kwa medida ku bo mester a tuma bo ta mas orguyoso di dje?” – Anneke Polak periodista ulandes na Paradise FM den un entrevista ku minister di finansas Jose Jardim
Semper bai e speransa ta keda karga ku entidatnan i personalidatnan den media lo hiba e fishi di produsi notisia na un nivel haltu ku lo akompana un pueblo na kaminda ku inkonsientemente ta enbolbi den batayanan diario pa deshasi di e pispis di sklabitut i kolonisashon. E kouchi kolonial di awendia ta bin den diferente forma, un di nan ta e manera kon komunikadonan den media ta suministra notisia adapta na e realidatnan di e interesnan finansiero ku ta patronisa nan dunado di trabao. E Tambu ku keda toka pa tur hende skucha i baila riba dje ta esun ku kapital ta aproba su letranan i koro. Den un momentu eksepshonal por desvia i ekspresa sierto berdatnan ku lo spierta e publiko pero esei por keda kalifika komo aktonan suisidio laboral.
Ayera den e programa di notisia na Paradise FM e titular di finansas a keda entrevista. E periodista hoben feminino en kuestion ku a bin for di Ulanda establese su mes na Korsou opviamente no a lesa e raport di ECLAC un entidat di Nashonan Uni riba nivel di ekonomia-finansas ku a bedei ku e islanan den teritorio ulandes mester fleksibilisa e akseso na e merkado finansiero pa mehora e nivel di bida pa esnan ku entrada abou i e negoshinan chiki i mediano. Falta di e konesementu spesifiko aki ta lanta ora no tin sufisiente interes pa bringa pa balora bidanan pretu empobresa. Mester ta di naturalesa ku un periodista ta puntra un mininster di finansas ki dia ta bai implementa e hermentnan gobernamental pa adapta e manego bankario pa hende ku entrada abou? Medidanan ku a viktimisa gran parti di e populashon ta tin un impakto pero keda sin interoga e punto aki lo kai den e kategoria di komplase e manegonan neoliberal ku a mortifika bida sosial na Korsou. Ehempelnan di un muestra di empatia pa e klase trahado pretu lo tabata si a konfronta e minister ribaa e fabula ekonomiko-finansiero ku mester fleksibilisa leinan laboral pa klima di invershon drecha. I kon por hinka hopi mas plaka den ensenansa pa garantisa un futuro fortifika pa alumno nan ku awoki ta kai den e abismo di drop out, krimen of e bida di salario minimo paso nan no tin sufisiente pampel eskolar pa subi den sosiedat. E pashon pa informa solamente e interesnan di e komunidat ulandes i YDK klase medio ta opreshon mediatiko, e ta un kouchi kolonial ku ta mantene e strukturanan di poder den mes un posishon dominante i ta laga esnan desempodera pa nan kuenta. E alternativa ta pa demokratisa notisia, tumando responsbilidat rasial, rekonosiendo privilegio blanku periodistiko i kria un kultura di un konsenshi pa protega e klase trahado ku ta kargando e sosiedat ku nan sodo i sanidat.
Periodismo emansipatorio ta nifika ku un komunikado sosial mester ta na altura di e historia di sklabitut, kolonialismo i kapitalismo karibense i e maneranan ku esei ta manifesta na Korsou. Ta un imposibilidat ignorante ku na un emisora di mas ku tei mas ku un mitar siglo den kasnan di hende ta sali un ekspreshon falsu ku na Korsou e problematika di rasismo no ta eksisti. E mesun mentira mediatiko ta keda ripiti na un otro frekuensia radial ku ta manipula mente di e skuchado ku Tula nunka tin un konekshon ku un protesta kontra e figura rasista Zwarte Piet.
Periodistanan no tin e komprenshon, ni ke buska konesementu kon rasa, klase, genero i kapital a krusa den otro i laga e sosiedat aki drai. Disendente nan no ke ta paso esei lo trosa nan zona di komfort den kapitalismo krioyo. UNESCO ku mester tabata instrumental den honra e dekada pa hendenan afrodesendiente ku ta kana di 2015-2024 no ta sinti e nesesidat pa asuma su responsabilidat pa eleva e kalidat di periodismo pa lokual e ta risibi fondo di Nashonnan Uni.
Zonidonan ku na 2016 un otro koro lo kanta no ta na horizonte ainda. Podernan den prensa lo no stop laba man tanten pueblo no sali pa salba su mes.
5 Aña Despues di 10-10-10, Un Lustro di Lamento
“Ta tin preshon riba hopi radio, a ordena pa nan kopera, emisora ku n’ kopera temp’i elekshon ta keda kumpra. 10-10-10 warda 10-10-10.
“Banko a kobra. Su sen di bono, haña sen kompletu paga i mesora nan a propaga interes di spar lo keda baha” (c) Chin Behilia
Den e temporada di 2005 pa 2009 kaminda pueblo den un klima di informashon konfuso riba nivel akademiko mester a disidi den un forma manipulativo ku nan ke biba den un Korsou outonomo den reino ta tin hopi bataya pa gana e guera di identidat pa mantene e elite ekonomiko na poder. E trayekto pa yega na un restrukturashon estatal tabata plama ku susesonan kaminda por detekta kla kla ken tabata na fabor na negosha debe di gobiernu pa un outonomia na mochi. Bo ta tin e independentistanan ku tabata kontra rekolonisashon ulandes, e otro banda dje spektrum tabata e eks pro Antias ku a haña nan mes ta boltu pe finansas i a bira vlatapa outonomista ku hopi rasinchi holandia i mei mei bo ta tin esnan ku no kier a mira Korsou tin su mes pasaporte komo pais soberano ni tampoko tabata kere den un status aparte plus manera Aruba pero karakteristikanan kan kan lealtat na e gobiernu di Den Haag.
Na desember 2006 e minister di finansas di PNP sra Ersillia ‘Zus’ Delannoy tabata asina ariba abou dje agitashon popular ku Helmin Wiels a laga baster riba e proyekto estatal di PAR i PNP ku e a propone pa sientifiko sosial bai inbestiga e estado psikologiko dje poblashon pa buska un manera kon ta deshasi di e kompleho di inferioridat. Segun Delannoy (Amigoe 15 dec) den un debate den parlamento hopi frustrashon a bin ariba i palabranan manera ‘kurasoleño legitimo, enemigu komun Ulanda i un bataya entre pretu ku blanku’ a skeiru pa dera e slotverklaring of mas popular bisa: ‘sloti’. E inbestigashon mester a saka afo ‘kiko tabata robes den sosiedat’. No muchu mas lat prome ku referendum di 2009 e minister di finansas tabata forsa pa revela su mes kompleho ora a sali na kla ku e ta tin un diskushon ku diputado di struktura estatal sra Zita Jesus-Leito kaminda ela tilde di ‘stop lembe e makamabanan’ poko durante e supuesto negosashonnan pa Korsou outonomo den reino.
E kara di Frente Obrero Liberashon Trinta di Mei 1969 pa hopi tabata Papa Godett ku a vishona e partido komo un wardado pe pueblo pretu ku a keda marginalisa den un pobresa krea pa e elite blanku i ulandesnan aki i na Ulanda. Bou di guia di yu Anthony kos gradualmente a kambia. Durante e kongreso statuario na november 2005 despues dje referendum konstitushonal a konklui ku pa FOL e Yu di Korsou ideal mester ta: “Un persona ku ta mentalmente independiente, ku un sentido haltu di patriotismo, ku un grado aseptabel di formashon i preparashon i ku ta kumpli ku su responsabilidatnan komo siudadano.” Den mundu nobo di FOL finansiamentu for di Den Haag lo mester a krea sirkumstansianan pa e gobiernu lokal huntu ku komersio por a bira e skulptor di e YDK nobo, serando un aliansa ku partidonan neoliberal ku net kontrali dje idealismo di FOL a konstrui dependensia mental i patriotismo ulandes pa e yu di tera ku tiki preparashon pa sirbi e interes ekonomiko di kapitalismo krioyo.
“E debenan di pais (Antias) no ta debenan di Korsou i no mester keda buta riba e isla (Korsou) ku o sin yabi di repartishon. E debe di pais (Antias) ta un debe di reino. Ulanda ta liber pa kita e debe aki o responsabilisa reino pe.” Erich Zielinski (2005)
PAR e arkitekto di e remodelashon estatal a opta pa plaka ta e salbashon pa un pais. Ku nan minister-president Emily de Jong-El Hage ku a keda sinkretisa komo santu patron dje rikunan krioyo, klase medio konservativo i ulandesnan. “Ulanda stima nos i bo no por kome dignidat” tabata frasenan memorabel di su identifikashon ku e (eks) kolonisado i e saku di plaku ku por a reskata i dignifika bida di hende enbes di terkedat outonomista i independentista kedando bashi den ‘miseria’. Ehempel klasiko di e amor pa Ulanda dje grupo spesifiko aki tabata ora De Jong-El Hage riba 10-10-10 mes band’i prinses Maxima i prins Willem-Alexander na Awasa malu malu purbando di kanta Wilhelmus e himno di Ulanda huntu ku e pareha real. Sin sa 97% dje letranan tirando para, riba un karaoke konstitushonal tratando di demostra bon sirbitut karibeño.
(La Prensa 3-3-2005) “Komishon referendum ta bisa ku “Pa Ulanda tambe e resultado ta obligatorio, pasobra a base di e Karta di Nashonnan Uni eks potensianan kolonial tin “e deber sagrado” di ehekuta deseo di di pueblo di e eks kolonianan pa nan fiha nan propio futuro estatal. (artikulo 73 di e Karta di Nashonnan Uni) Aki no tin kuenta di negosha, sino di un deber di ehekuta denter e margenan di loke ta rasonabel i hustu.”
Media ku su poder informativo, manipulado, influensiado a sentralisa tur su propaganda traha pa e gruponan di interes mayoria bja riba hende pretu klase trahado. Ratu ratu ta tin avisonan politiko dirigi spesial riba e komunidat chines, ulandes, kreyol i latino pero gran parti tabata konsentra riba e YDK-Afrikano.
Sanea debe paso e miedu di para riba derechinan di dekolonisashon ku ta obliga e pais kolonisado pa hiba su (eks) kolonianan na nivel igual komparativo pa nan mes por drei ku tur kapasidat tabata un konfrontashon di anarkia pa e koalishon di PAR ku ni e aliansa di NO por a ehekuta despues ora nan a gana elekshon na 2010. Den un flip flop historiko a firma pa bai di akuerdo ku leinan di reino ku nan a hura di lo ninga te den porta di shon arei.
5 aña despues di 10-10-10 por konklui ku tur ideologia politiko huntu ku komersio, sindikalismo, gruponan sosial, religioso i prensa a soru pa un obediensia nashonal pa laga e proyekto kolonial kana su ruta trapando e derechinan di dekolonisa i independisa un pueblo den tur skina. Esaki a normalisa un degenerashon demokratiko, lubidando ku nan mes tin e herment politiko no solamente na urna pero tur momentu pa organisa nan mes komunidatnan pa harma poder komunal pa transforma e opreshon di estado i komersio.
E proseso di para na kantu, laga kos pasa riba pa un forsa ku ta parse mas grandi ku bo ta un karakteristika kolonial di mentenan kaptura. Hende ta apstene nan mes pa enbolbi nan mes den akshonnan di sakrifisio pasobra nan a keda sosialisa ku e meritonan di drei un bida kaminda seguridat sosial i un salario fin di luna ta mas satisfaktorio. Di tur angulo e saku di plaka ta un insentiva pa fria kalke moveshon di rebelion kontra situashonan sosio-ekonomiko indesea i e estado mental ei ta tremendo tera fertil pa e fe kapitalista yanga den.


c: text/html

text:
Tin hende cu no kier siña. No ta prome biaha cu tin hende ta trata di pasa droga na KIA, pero nan ta keda deteni cu tur e consecuencia cu esaki ta trece cune.
Diamars den oranan di mainta, na KIA Wardadornan di Preso, durante un control a descubri un preso cu un bolita di cocaina den su poder. Aparentemente e lo a haya esaki di e bishitante cu un rato prome tabata serca dje.
E preso durante oranan di mainta lo a haya bishita di un dama di inicial H.A. di 36 aña di edad, e tabata e unico persona cu kende e preso tabatin contacto cune.
Na momento cu e Wardadornan di Preso a descubri e bolita di cocaina riba e preso, e dama ainda tabata paden y na momento cu e dama a bay pa sali, mesora el a wordo deteni y transporta pa Warda di Polis na San Nicolas, unda e mester duna cuenta. El a keda sera pa mas investigacion.

robotstxt: allowed

filter: keep


text:
Dosentenan di 170 universidat a manda un karta pa e Legislativo nobo merikano den kual nan ta konsiderá ku Jeff Session a duna hopi muestra di rasismo i xenofobia ku ta desakredité pa e tarea di defendé derechinan di tur hende.
Tin vários motibu ku a pone ku un grupo di 1100 profesor di Derecho di 170 universidat di e pais pa bai kontra postulashon di e senador Jeff Session komo próksimo fiskal general. Pero esun ku nan ta señalá ku mas forsa ta e istoria di komentarionan despektivo pa e minorianan rasial.
Den un karta ku e manda pa e Senado resien instalá e akadémikonan ku ta ehersé desensia den e 48 estadonan ku fakultatnan di Derecho, a pidi pa rechasá e konfirmashon di e nominado di Donald Trump pa e kargo.
Segun esnan ku a firma e dokumento, na 1986 Sessions no por a bira hues federal pasobra e Senado di e tempu ei a rechaso pa su komentarionan rasista despues ku el a ser nominá pa e eks presidente Ronald Reagan.
“For di 1986 nada den e bida públiko di senador Sessions a konvensé nos ku e ta un hòmber diferente di e abogado di 39 aña ku a konsiderá demasiado invensibel rasialmente pa bira un hues di distrito federal,” segun e profesornan a apuntá den nan karta.
Igualmente nan a rekordá e oposishon di Sessions kontra e derechinan di e komunidat LGTBI i e progreso di e imigrantenan, meskos ku su istoria di persekushon di aktivistanan pro derechinan sivil na Alabama, su estado.
Pero e inminente destinashon di Sessions den e kargo importante no solamente tin e profesornan universitario inkieto. E organisashon Union Amerikano di Libertatnan Sivil (ACLU) tambe a manifestá su inkietut pa e hòmber ku a yama nan ‘komunista’ i ‘antimerikano’.
Session ta konosí pa su oposishon fuerte kontra kualke tipo di kambio migratorio i benefisio di legalisashon pa e miónes di ilegal ku ta biba den e pais.


text:
Ya caba e prome grupo a tene un evento cu tema di “Dia di Bandera”. Awor ta turno pa e siguiente grupo cu tin e evento “Mexican Themed Party”. E grupo ta consisti di diescuater alumno cu ta tuma over e restaurant di Taco Bell durante un atardi. Nan a traha duro pa percura pa e tienda di Taco Bell Kinikini wordo conberti den un abiente di fiesta Mexicano.
E actividad cu ta pa henter famia y tin actividad pa un y tur. P. e. facepainting pa e muchanan, servicio di waiters cu ta sirbi cuminda na mesa, regalo di cupcakes cu cada compra di un kids meal. Ta bay tin musica pafo di e sucursal di Taco Bell y diferente props pa saca potret.
Tin diferente doorprize pa e clientenan cu haci un compra di Awg. 25,- of mas. E doorprize ta:
- Un sunset sail pa dos persona cortesia di De Palm Tours.
- Un breakfast buffet cortesia di Manchebo Beach Hotel.
- Un giftcard na balor di AWG. 50,- cortesia di Super Food.
E siguiente evento di e alumnonna di Colegio Arubano VWO 5 ta tuma lugar diadomngo awo y e proximo weekendnan venidero.
26 di maart: 13:00-19:00 Mexican Themed Party.
2 di april: 13:00-19:00 Happy Easter.
9 di april: 13:00-19:00 Saturday Night Taco.
Project VWO 5 di Colegio Arubano ta invita tur hende pa pasa diadomingo awo na Taco Bell Kinikini pa aporta na e fundraising pa e di bintitres biahe educativo di VWO 5


text:
Den e luna di januari 2017, e cantidad di placa den circulacion a subi cu Afl. 38.8 miyon te na Afl. 4.205,3 miyon, compara cu december 2016. Esaki a wordo causa dor di un crecemento den e reserva di divisa netto (+Afl. 58,7 miyon) y un bahada den e activo domestico netto (-Afl. 19,8 miyon).
E subida den e reserva di divisa netto di e sector bancario ta debi na compra netto di divisa for di public (+Afl. 243,9 miyon), principalmente relaciona cu turismo.
Esaki a wordo parcialmente mitiga pa benta netto di divisa na publico (-Afl. 185.3 miyon), primordialmente relaciona cu pago netto pa importacion di mercancia y otro servicionan.
E reduccion den e activo domestico netto a surgi dor di un bahada den tanto credito domestico (-Afl. 13,3 miyon) y transaccionnan no relata na credito (-Afl.6,5 miyon).
E ultimo a wordo causa principalmente dor di un subida den e asina jama “allocated loan loss provisions” y transaccionan di clearing.
Credito domestico a disminui, como resultado di bahadanan den credito bancario netto n’e sector publico (-Afl. 8,2 miyon) y credito bancario n’e sector priva (-Afl. 5,1 miyon).
E caida den credito bancario netto na sector publico ta relaciona principalmenta cu un subida den depositonan di Gobierno (+Afl. 10,6 miyon).
E bahada den credito n’e sector priva a resulta for di menos credito na consumidor (-Afl. 3,6 miyon), credito na empresa (-Afl. 0,8 miyon) y hipoteca pa vivienda (-Afl. 0,8 miyon).


text:
Parlamento Hubenil ta haci un yamado na tur su ex- miembronan!
Fundacion Parlamento Hubenil Aruba conhuntamente cu Stagiaire di Universidad di Aruba,
Keyla Rojas ta den pleno proceso di e realisacion di un investigacion pa mira e effectividad
cu Parlamento Hubenil tabata tin den e bida di e miembronan di Parlamento Hubenil. Staff di
Parlamento Hubenil ta haci un yamado na tur miembro actual y miembronan di pasado pa
participa den e encuesta aki.
Pa participa den e investigacion aki por mail surveyph2014@gmail.com of por busca nos riba
facebook (Youth Parliament Aruba) unda cu e link di e survey lo ta disponibel. Ta di remarca
cu e survey lo ta uno electronico, cu lo tin di wordo haci online.
Cu mas di 10 aña di existencia, Parlamento Hubenil ta sigui contribui na e formacion di
hobennan conciente di locual ta pasa riba nos pais, activo den comunidad y cu ta tuma accion
pa trece cambionan dilanti. Pa evalua y midi e progreso di nos servicio y e desaroyo di nos
miembronan, ex miembronan y ereleden den e ultimo 10 aña, Parlamento Hubenil ta pidi
cooperacion pa participa den e encuesta aki.
E meta di e encuesta ta pa determina e impacto di e trayectora di Parlamento Hubenil tin riba
su miembronan (personal y profesional); Midi e calidad di e servicio cu Parlamento Hubenil a
brinda na su miembronan y ex-miembronan; Determina e abilidanan y cualidadnan cu
miembronan a desaroya durante su trayectoria den Parlamento Hubenil.
Pa mas informacion tocante e encuesta of di Parlamento Hubenil en general por tuma
contacto cu oficina di Parlamento Hubenil na 588-6860 of 583-8856 of mail
surveyph2014@gmail.com, youthparliamentaruba@gmail.com


text: Diaranson pasa di 11:30 anochi na e crusada peligroso na Bubali y Caya musica a sucede un accidente di auto pa falta di preferencia. E ta un crusada basta scur cu tin automobilista ta lubisa cu tin crusada y ta sigui straight y hayanan envolvi den desgracia. Ta di lamenta cu nunca DOW no ta haci e trabounan necesario di haci sondeo di crusadanan sin iluminacion y asina pone Elmar pone luznan orañe na crusada. Ta mustra cu desgracia grandi tin cu pasa pa cobra bida di hende pa actua na Aruba. Dos persona a keda herida den e accidente diaranson anochi unda un nissan teanna a subi e crusada sin a duna preferencia na un suzuki alto bayendo ariba. Ambulance a presenta na e sitio y atende cu e victimanan.


text:
Diabierna ultimo den un wega dramatico, Red Machine ta sweep e equipo hoben di Rockets Freezone den e Powerade Play-off Series Pool B 3-0.
E partido mes a termina 9-8 den un tremendo see-saw affair caminda ambos equipo tabata entre-cambia bentaha den e partido.
Na final, den di 7 inning Red Machine ta comeback dor medio di un homerun grandisimo di Jair Thompson, kende porcierto cu a sali e Powerade Player of the Game.
Mester remarce cu maske e series tabata un sweep, e partidonan tabata hopi close cu score di 5-3, 8-5 y 9-8. Pues, un pabien tambe ta bay n’e equipo di Rockets Freezone cu a bataya hopi den e series aki.
Na final di dia, esaki kiermen cu Red Machine un biaha mas ta den final di nos baseball AA pa di 6 biaha e decada aki so.
Red Machine, conoci como Marlboro anteriormente, tin e record di mas campeon nos baseball AA, y ta lidera pa Jair Thompson, Julio Hernandez, Chris Williams, Nathan Berkel, Darwin Escobar, Enrique Tromp, Derward Ruiz, Roderick Simon, Filbert Thiel, y Richinell Matos.
Red Machine ta wardando su contrincante p’e play-off final ainda, pero for di awor ta invita tur fanatico di Red Machine/ Marlboro y amantenan di bon baseball p’e prome wega di nos baseball final diabierna awor 31 di maart na Stadion Nadi Croes/ Crismo Angela pa 7:45PM. Chuuu Chuuuu
Marlboro Sport Club ta un asociacion di deporte funda 10 di april 1959. E asociacion tin como meta pa promove y haci practica di diferente ramonan di deporte, ademas promociona relajacion adecuado y entretenimento pa su miembronan.


text:
“E ta hopi importante pasobra nos ta haya un evento historico diahuebs awo, ora nos haya e prome PHD Defense di Universidad di Aruba”, asina mr. Viola van Bogaert, docente di e facultad di ley na Universidad di Aruba a duna di conoce cu un sonrisa di satisfaccion riba su cara.
E evento lo cuminsa pa 6:30pm den aula di Universidad y lo conta cu presencia di Gobernador, Minister Presidente y varios dignatarionan y invitadonan mas.
Ryçond Santos do Nascimento lo defende su PHD tesis cu tin como titulo “Het Koninkrijk ontsluierd”. El a defende caba na Universidad di Groningen y diahuebs e ta defende dilanti un comision di evaluacion na Aruba, pero cu den su mayoria ta docentenan halto di Hulanda y otro paisnan. Ta bon pa enfatisa cu un di e profesornan cu a evalua e tesis na Hulanda ta e propio Prof. Ernst Hirsch Ballin, cu lamentablemente no por ta na Aruba pa e presentacion aki.
E tesis ta masha importante pa henter Reino Hulandes, pasobra e ta investiga e structural estatal entre e paisnan cu hunto ta forma Reino Hulandes. Pa Universidad di Aruba, esaki ta un momento historico pasobra nunca antes tabatin un alumno pa defende su tesis pa PHD na Aruba. Tin diferente hende cu tin e estudio si, pero no a studia na Universidad di Aruba of por lo menos no a defende e tesis aki. Asina p. e. tin e propio Rector di Universidad di Aruba, dr. Glenn Thode, kende a defende su tesis na Universidad di Groningen.
Ta invita tur esunnan interesa pa sigui e presentacion aki di cerca, pa subi e Facebook di Universidad di Aruba, e evento ta cuminsa pa 6:30pm.
Ryçond Santos do Nascimento a defende su tesis na Universidad di Groningen y dor di e “double doctorate”, awor ta defende na Aruba tambe.


text:
KRALENDIJK – Diasabra 11 di maart ultimo, SGB/MBO seccion di Cuido y Bienestar a organisá un ‘teambuilding’ pa studiantenan di e seccion aki na Kazèrne di Brandweer (BKCN) na Bonaire.
Algun bombero di Cuerpo di Bombero Hulanda Caribense a coordiná e ‘teambuilding’ aki cu e meta principal pa siña e hóbennan cu den nan seccion di Cuido y Bienestar.
Hopi biaha nan ta den contacto cu paciènte y cu aunke e situacion por bira difícil bo mester keda amical cu e persona.
Nan a haci diferente wega educativo dirigí riba e trabounan di brandweer.
Di e forma aki Cuerpo di Bombero kier ilustrá tambe kico nan trabou diario ta enserá.
Riba e combinacion di potrèt por mira algun momento durante di e dia di ‘teambuilding’ na Kazèrne di Brandweer (BKCN).


text:
MARTINIQUE – Den e ultimo evento individual “Backstroke Men” den 200m, Patrick Groters ta pone un record personal di 2:08:95 pa asina...
MARTINIQUE – Team di natacion femenina di natacion di Aruba participando na Carifta Swimming Championships na Martinique a sa di gana medaya di ORO pa...
ORANJESTAD – Aruba su seleccion nacional ta back na Aruba pa asina diasabra nan enfrenta e ekipo nacional di St. Kitts &...
ORANJESTAD – IBiSA por mira’tras otro gran evento. E careda mas grandi di aña tin como ganador absoluto Ronald Staring di Aruba, cu...
ORANJESTAD – Ayeranochi Premio Excelencia den Deporte a celebra un anochi di gala pa e atletanan cu a destaca den differente deporte durante...
ORANJESTAD – Pa di dos aña IBiSA ta organisa e competencia di ‘Student Relay’ den Aruba International Half Marathon. Despues cu aña pasa...
ORANJESTAD – Diaranson awo seleccion di Aruba ta hunga su prome wega den clasificacion di weganan eliminatorio organisa pa Caribbean Footbal Union (CFU). E prome wega...


text:
Diabierna mainta Corte di Prome Instancia di Aruba tabatin algun caso penal riba rol. Pero tur a wordo trata Pro Forma y a pone fecha p’e tratamento nobo di e casonan, di cual un di e grandinan tabata e asesinato dilanti Olde Molen dia 21 di mei ultimo.
E acusado Erick A.M.J. Schneiders di 23 aña t’esun cu ta wordo acusa di a kita bida di un persona. Ralph de Palm, riba 21 di mei 2017, dor di tire un of mas biaha cu un revolver na su cabes y/of pecho.
Manera ta conoci, e caso aki a tuma lugar riba un diadomingo madruga pa 4:28 ora cu Polis a wordo avisa di un caso di tiramento banda of dilanti di e discoteca/club Olde Molen.
Polis cu a presenta n’e sitio, a haya un homber tira na suela, y banda serca di su auto y cu perforacion di bala na diferente parti di su curpa.
A resulta cu e homber, identifica despues como Ralph de Palm, a fayece mesora a consecuencia di e tironan ricibi.
Mucho informacion no a bini den publicidad di e caso aki, cual tabata e di dos caso di asesinato den e mesun area, y durante e tratamento Pro Forma diabierna mainta tampoco no a duna mucho detayes.
Fiscal Kardoll a pidi pa pospone tratamento di e caso pa motibo cu falta algun pv ainda, pero e principal ta cu un testigo mester wordo scucha dor di Huez Comisario.
Huez y abogado di e acusado, mr. Illes, a bay di acuerdo pa sigui tratamento di e caso dia 19 di januari, 2018 pa 8.30 di mainta.
Tambe e mainta aki, a keda presenta e caso Pro Forma contra e hoben acusado Edmar A.L. di 19 aña. E tin diferente acusacion contra dje, entre otro cu: El a trata di kita bida di un persona riba 22 di juni 2017, dor di tire cu un arma di candela na su pia.
Tambe e ta wordo acusa di a menasa un persona cu morto riba 11 di mei 2017, dor di bis’e: “Bo kier mi hinca bo awor? Bo kier mi tira bo den frenta? Bo kier mi tira un handgranaat riba bo cas?” y/of a push’e cu un cuchiu na su barica”.
E ta wordo acusa tambe di posecion di un arma di candela y balanan riba 28 di juni 2017. Finalmente, e ta wordo acusa di tabatin e intencion di tuma bida di un of mas persona riba 27 di juni 2017, dor di los tironan riba nan cas.


text:
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Felis dia di tata na tur cu di un of otro forma ta cumpli cu e rol di tata
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Nos tur tin un sonjo pa nos pais. Si bo por reconoce bo mes den mi sonjo, bo por bay riba e link aki: https://deeljouwdroom.nl/participants/17961 Scroll ful abou y klik full abou riba ‘wij delen deze droom’ klikken. Juda mi sonjo pa e sali den un buki di Rey Willem Alexander cu ta bay parti pa tur cas den Reino Hulandes. Danki!!!
Ik zie een koninkrijk van gelukkige families.
Aan het hoofd van alle families staat het koninklijk paar.
Zij doen altijd hun best om een inspiratie te zijn
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Bon dia, con ta bay, danki, un brasa, mi ta stima bo, mi por juda bo?
Topa e dulsura den bo propio curason…asina bo por haja e dulsura den cada curason! ~Rumi
Awe tabata ‘Dia di San Valentin’, un dia cu nos ta mustra nos amor y carinjo na hendenan cu ta rondona nos. Hopi hende ta demostra esaki cu regalo, un flor, un cena hunto.
Ayera nos por a mira cu un capa grandi di Groenland a smelt. Consecuencia di esaki lo ta cu e nivel di lamanan rond di mundo lo subi. Esaki ta bin dor cu e clima ta birando mas y mas cayente. Esaki ta puramente dor di actitud di e ser humano. Dia di Amor y Amistad por ta un dia tambe pa nos pensa riba nos amor pa e mundo unda nos ta biba.
Amor ta un palabra grandi… eigenlijk no un palabra, pero un actitud, un principio di bida.
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Amor dor di cuida bo bestianan na un forma digno. Amor dor di respeta e derecho di e otro. Amor dor di e sonrisa riba bo cara ora mi cumpra den bo tienda. Bon dia, con ta bay, danki, un brasa, mi ta stima bo, mi por juda bo?
Eynan ‘Amor’ ta cuminsa… den e cosnan simpel di tur dia…y hunto nan ta resulta den un otro forma di mira bida…naturalesa y nos mundo!
E gana pa conoce e ‘hende’ Betico Croes miho tabata e base pa e articulo aki. Conociendo nos historia, nos por determina nos futuro.
Na lugar di core henter dia rond riba Dia di Betico, mainta mi a sinta wak e reportagenan di Betico Croes na television. Den e anjanan crucial pa Betico logra Status Aparte pa Aruba, mi tabata studiando y despues bibando na Hulanda pa 12 anja. E vakantienan di tur anja na Aruba no tabata suficiente pa por a sinti e proceso den carni y weso, alma y curason. Pa e motibo aki ami ta sinja conoce Betico miho cada biaha cu mi mira atrobe mas di dje. Mi a wak un reportaje unda Betico tabata papia di su miedo pa Aruba perde su cultura, su norma y balornan si nos no haja Status Aparte. Den un discurso na 1975 Betico a bisa: ‘Nos kier e felicidad di nos criaturanan, nos kier salba Aruba, nos cultura, nos dignidad. Nos no kier pa niun otro pais bin caba cu nos cultura y cu nos dignidad. Aunke nos ta un pueblo chikito, nos ta stima nos isla.’
Mi a bin biba na Aruba bek na comienso di anjanan 80 y aki mi relacion como adulto cu Aruba a bira mas estrecho. Pero semper mi a keda cu un ‘pida desconoci’ (blind spot) den mi experencia di e proceso di comienso te final cu a logra e Status Aparte di Aruba.
Madures di bida ta juda mi mira bida y hende na un forma diferente. Ora mi a scucha e palabranan di Betico cu mi a quote eyriba, mi a bira poco tristo pasobra e ta pone mi realisa con hopi Betico (podise) subconcientemente por a wak den futuro ora e la bisa e palabranan aki. E ta pone mi corda un expreshon cu mi a jega di scirbi den pasado. ‘Cu Status Aparte Aruba a bira un pais, pero nos no a logra bira un nashon’. Ta pone mi corda e mucha chikito cu ta pone e coy hunga un banda, despues cu e la haj’e. Ta un realidad hopi conoci den psycho analisis. Y ta interesante pa refleha di con niun hende berdaderamente por a sigi carga e causa di Betico cu e mesun dedicacion y fervor, maske con bon intencion nan tabata tin, algo di cua mi no ta duda. Pero ta exigi un vision y dedicacion hopi grandi pa por carga union di henter un pueblo. Esaki ta trese mi atrobe na e palabranan di Betico Croes na Ser’i Noka, na e homenahe cu e la haja un poco tempo prome cu e la haja accidente. Aki Betico a expresa di ta un tata particular: ‘Mi no ta un tata pa un famia chikito, pero un tata pa henter un pueblo’. E emocion cu a acompanja e palabranan aki di Betico a planta un simia den mi pa conoce e ‘hende’ Betico miho. Y awe, despues di hopi anja e articulo a nace a base di e deseo ey.
Podise ainda no ta laat pa nos realisa e sonjo di Betico, si Aruba henter uni pa scapa e cosnan autentico cu ta di nos. Nos bon custumbernan, nos amabilidad di curason, juda otro, paga lomba, amor patria. Traspasa loke ta di nos pa nos yiu y nietonan. No djis acepta tur loke ta bin di afo y hasi’e di nos. Stima loke nos por como pais chikito mas. Stima nos talento y cualidadnan como yiu di tera. Nos sa hopi, nos por hopi, podise nos no ta perfecto, pero nos por sostene otro mas y asina cada dia bira miho como ser humano y como pais. Nos por respeta otro mas y pidi respeta di otro pa loke nos ta bal. Danki Betico, esey pa mi ta e les di ‘Dia di Betico’ 2013. Y pa bo?


text:
PREGUNTA 9
Mi Mester Kere den Evolucion?
KICO ABO LO HACI?
Imagina bo e siguiente escena: Alex ta tur confundi. Semper el a kere den Dios y den creacion. Pero, awe su meneer di biologia ta insisti cu e teoria di evolucion ta un echo, cu e ta basa riba investigacion cientifico confiabel. Alex no kier pa otro hende pensa cu e ta bobo. E ta bisa den su mes: Con cu bay bin, si cientificonan a proba cu tin base pa kere den evolucion, ken ami ta pa cuestiona nan?
Si ta abo ta Alex, lo bo acepta e teoria di evolucion djis pasobra cientificonan ta bisa cu e ta un echo?
PARA KETO Y PENSA
E hendenan na tur dos banda di e debate ta hopi lihe pa bisa kico nan ta kere sin sa precies dicon nan ta kere loke nan ta kere.
Tin hende ta kere den creacion djis pasobra ta esey nan a siña den nan misa.
Tin hende ta kere den evolucion djis pasobra ta esey nan a siña na scol.
SEIS PREGUNTA PA PENSA ARIBA
Bijbel ta bisa: “Ta hende a traha tur cas, ma esun cu a traha tur cos ta Dios.” (Hebreonan 3:4) Esey ta parce rasonabel?
LOKE HENDE SA BISA: Tur cos den universo ta existi pa puro casualidad como resultado di un asina yama big bang.
1. Ken of kico a causa e explosion aki?
2. Kico tin mas sentido: bisa cu tur cos a bin di nada of cu tur cos a origina di un persona?
LOKE HENDE SA BISA: Hende a bin di bestia.
3. Si hende a bin di bestia, por ehempel di macaco, dicon nos ta hopi mas inteligente cu nan anto?
4. Dicon hasta e forma di bida di mas simpel ta asina complica?
LOKE HENDE SA BISA: Evolucion ta un echo comproba.
5. E persona cu ta bisa esaki tin evidencia di loke e ta bisa?
6. Cuanto hende ta kere den evolucion djis pasobra otronan ta bisa cu tur hende inteligente ta kere esey?
“Si bo ta cana den mondi y bo ta mira un cas di palo hopi bunita, lo bo bisa: Waw, hopi zuiver! E palonan aki mester a cay net den e manera corecto pa forma e cas aki? Claro cu no! No ta rasonabel pa pensa asina. Dicon nos mester kere anto cu tur cos den universo a djis bay para na nan luga pa casualidad?”—Julia.
“Imagina bo cu un hende ta bisa bo cu un explosion den un luga di imprenta a pone inkt spart riba muraya y plafon y forma e texto di un diccionario completo. Lo bo kere esey?”—Gwen.
DICON MI POR KERE DEN DIOS?
Bijbel ta bisa cu nos mester uza nos mente, esta, nos “capacidad di pensa.” (Romanonan 12:1) Esaki ta nifica cu nos fe den Dios no mester ta basa riba djis:
EMOCION (Mi ta sinti cu mester tin un poder mas aya)
INFLUENCIA DI OTRO HENDE (Hende rond di mi ta kere den Dios)
PRESION (Mi a lanta den un cas caminda mi mester a kere den Dios)
Na luga di esey, bo mes mester tin bon motibo pa kere cu Dios ta existi.
“Ora mi scucha mi docente splica con nos curpa ta hinca den otro, mi no tin niun duda cu Dios ta existi. Cada parti di nos curpa, hasta e organo di mas chikito, tin su propio funcion. Y hopi biaha e funcionnan aki ta tuma luga sin cu nos sa mes. En berdad e curpa humano ta hopi fascinante.”—Teresa.
“Ora mi mira edificio halto, barco crucero of auto, mi ta puntra mi mes: Ken a traha tur e cosnan aki? Por ehempel, pa traha un auto mester di hende inteligente pasobra tur pieza, pa chikito cu nan ta, tin cu funciona bon pa asina henter e auto por traha bon. Pues, si ta hende a diseña auto, ta logico cu mester tin un persona cu a diseña hende tambe.”—Richard.
“Mas mi a studia ciencia, menos real e idea di evolucion a bira . . . Ami ta pensa cu bo mester tin mas fe pa kere den evolucion cu kere den un Creador.”—Anthony.
ALGO PA PENSA ARIBA
Despues di hopi decada di investigacion, ainda cientificonan no a haya un splicacion pa e teoria di evolucion cu nan tur ta di acuerdo cu ne. Si cientificonan mes—cu ta supose di ta e expertonan—no por bay di acuerdo cu otro riba tereno di evolucion, lo ta malo anto pa duda den e teoria ey?


text:
ORANJESTAD – Durante di e bishita di Colegio di supervision financiero Bonaire, Sint Eustatius y Saba (Cft) na Sint Eustatius, Colegio Ehecutivo a duna un splicacion extenso cua t’e decisionnan cu a tuma pa atendé di un manera structural cu e problemanan di capacidad di Departamento di Finansa.
E Colegio Ehecutivo tin e intencion di contratá un oficina externo pa no solamente haci e administracion financiero, pero tambe pa duna entrenamento n’e trahadornan di e departamento.
Segun Presidente Age Bakker: “Pa basta tempo caba Cft a bin ta pidi atencion p’e problemática aki. Tin indicacion cu awor ta trahando seriamente pa yega na un solucion”.
Durante di su bishita dianan 28 y 29 di maart di Sint Eustatius, Cft a reuní cu e Colegio Ehecutivo y e Conseho Insular.
Un di e tópiconan principal den e reunionnan aki tabata fortificacion structural di Departamento di Finansa.
E Colegio Ehecutivo a indicá cu a opta pa un asercamento dòbel: Guia y entrená e empleadonan y simultáneamente percura p’e trabounan di tur dia.
Cft a bisa cu e ta bay di acuerdo cu e asercamento aki. Tin un necesidad grandi p’e fortificacion: Sint Eustatius ainda no ta capaz di haci su administracion financiero na tempo y cu suficiente calidad.
Ademas di e tópico di fortificacion di Departamento di Finansa, a papia tambe tocante di e proceso presupuestario y di responsabilisacion financiero di Sint Eustatius.
“Ainda no ta cumpli na tempo cu e obligacionnan di raportá”, asina e Presidente di Cft, Age Bakker a declará.
Entrega di e cuenta anual di 2015 y e reportahe di ehecucion di e delaster kwartal di 2016 ta cana atras.
E Presidente a enfatisá cu e reportahenan aki ta di importancia pa tanto Colegio Ehecutivo como pa Conseho Insular, pa nan por tin bon bista den e situacion financiero y asina haña e oportunidad pa por cumpli cabalmente cu nan tarea ehecutivo y di còntròl.
EHECUCION DI PRESUPUESTO
Còntròl di e cuenta anual di 2015 tin un retraso formal. Ta di spera cu aña 2015 lo sera cu e déficit di mas o ménos USD 0,6 mion, cual lo keda compensá den presupuesto di 2017. Considerando cu no a finalisá e còntròl ainda, ta bon posibel cu e resultado definitivo ainda lo por cambia.
Sint Eustatius ta spera un resultado positivo di mas o ménos USD 0,5 mion pa aña 2016, cu lo keda usá pa compensá e déficit anterior di aña 2014, cu ta mes halto cu e surplus.
Pa loke ta trata e presupuesto di 2017, Minister di BZK (Asunto Interior y Relacionnan den Reino), Ronald Plasterk, no a duna su aprobacion n’esaki na decèmber último.
Actualmente ta trahando na un presupuesto adaptá di 2017, den cua debidamente lo tene cuenta cu e recomendacionnan cu Cft a duna.
Ta di vital importancia pa caba finalisá e còntract cu NuStar mas liher posibel den un forma satisfactorio, ya por yega na un presupuesto 2017 cu ta balansá, y tambe cumpli cu pago di e administracion financiero.


text:
Ayera Ministerio Publico a duna un update tocante e sospechosonan Canades, cu te ainda tabata deteni, relaciona cu e caso di asesinato na Jaburibari.
E investigacion di e asesinato; homicidio di e homber Canades di prome di mei 2017, a avanza te n’e punto cu tin sospechonan serio contra un sospechoso Canades p’e crimen aki.
E otro tres sospechosonan Canades a wordo poni den libertad ayera.
Berdad nan tabata presente ora e crimen a tuma lugar den e cas na Jaburibari, pero for di investigacion no a sali cu nan tabatin algo di haci cu e crimen.
No tin sospechonan serio contra nan y dor di esey no tin mas motibo pa mantene nan den detencion preventivo.
E unico sospechoso ta awor, cu a keda deteni ta Michael Gibson, kende ta wordo busca na Canada pa algun crimen cu el a comete aya.


text:
Sintonisa e ceremonia oficial di Olimpiada awe cuminsando pa 6or di atardi riba ESPN, canal 6 y den HD 306 y riba FOX Sports, canal 142 y tambe ATV canal 15. Continue reading
Category Archives: SETAR
Entrante diamars dia 2 di augustus 2016, SETAR lo cuminsa cu un encuesta online
Entrante diamars dia 2 di augustus 2016, SETAR lo cuminsa cu un encuesta online como metodo di sondeo di e satisfaccion di su clientenan. Continue reading
Setar invita muchanan entre 7 pa 12 aña pa participa den SETAR Tech Adventure!
Entre dianan 18 pa 22 di juli 2016 SETAR ta organisa un evento nobo specialmente pa muchanan di 7 pa 12 aña cu tin interes den tecnologia, sciencia y inovacion. Continue reading


text:
Ministernan Mike de Meza, Richard Arends, Director di SETAR Roland Croes y abogadonan di na Aruba y na Merca, Patrick Brown y Benton Curtis, a tene un conferencia di prensa den cual nan a informa – te con leu ta permisibel huridicamente – riba e situacion na SETAR di un supuesto fraude di miyones cometi pa un empleado hunto cu su complicenan y e investigacion andando al respeto.
E fraude a tuma lugar na Merca y ta pesey cu tin un abogado Mericano envolvi, tambe pasobra e caso penal ta bay ta na Florida. A yama e rueda di prensa, pasobra e siman aki a habri cu hopi pregunta y frustracion di loke ta pasando.
MINISTER RICHARD ARENDS
Minister Richard Arends, actual Minister di Comunicacion, a bisa cu e siman aki a keda publica cu tin un procedura legal tumando lugar na Miami pa loke ta trata un desfalco di cual SETAR ta victima di dje dor di e.o. un di su empleadonan.
“Na april 2016 ‘Panama Papers’ a sali na cla y e lista di Aruba a bira publico. Riba e lista ey tabatin algun nomber cu a yama atencion di gerencia di SETAR, ya cu ta trata di un empleado di e compania nacional di comunicacion.”
Minister Arends a splica cu a base di e informacion aki a start un investigacion unda Minister Mike de Meza, e tempo ey encarga cu e cartera di comunicacion a wordo poni na haltura mescos tambe Richard Arends, hefe di su despacho e tempo ey.
“A start un investigacion profundo y a base di esaki tabatin argumentonan suficiente pa por a cuminsa un caso hudicial.”
Richard Arends a splica cu SETAR mesora a re-inforsa institucionalmente e proceduranan di aanbesteding y a haci otro cambionan necesario. A screen tur compania di distribuidor y proveedornan di tur loke SETAR ta cumpra, no solamente celular, pero tambe otro ekiponan. A percura tambe pa mobilidad den e departamentonan.
Arends: “Mi ta haya loke a sosode actonan lamentabel y inaceptabel, sigur pasobra ta trata aki di un compania estatal. Por papia di delitonan hopi serio.
E investigacion a tuma lugar mesora y no a duna mucho publicacion n’esaki. Nos kier trece unda por clarificacion y unda ta posibel contesta preguntanan.”
MINISTER MIKE DE MEZA
Minister Mike de Meza a confirma cu e investigacion ta algo cu ta canando algun tempo caba y cu esaki a cuminsa na momento cu e Panama Papers a bin den publicidad y varios nomber di compania y personanan priva a keda publica.
“Den e caso specifico aki nomber di un empleado di SETAR a aparece riba e lista. E tempo ey mi a wordo informa dor di Director di SETAR y tambe dor di Hunta di Comisario cu nan ta bay start un investigacion.
Durante e investigacionnan aki a bin dilanti cu ta parce cu cosnan no corecto por a tuma lugar. A sigui un analisis cu expertonan local y internacional. SETAR na cierto momento durante e procedura a retira e persona di trabou.”
De Meza a bisa cu tur hende por a tuma nota di e articulo cu a sali den Miami Herald cu mesora a bira un discusion publico.
E Minister ta lamenta cu tin politiconan ta haci sensacion cu e asunto aki. “Mi ta kere cu cualkier politico den aña 2017 mester sa hopi bon cu e tipo di casonan asina ta cosnan serio cu nos a tuma tambe cu hopi seriedad.
Banda di esaki tin e procesonan cu mester cana. Aki ta trata di un compania estatal di Aruba y nos lo kier a actua mas liher, pero nos mester respeta e procesonan di investigacion.
Nos abogadonan ta duna nos e consehonan ey tambe.
Ora Director di SETAR y RvC a notificami di e caso aki, mi a sostene nan y a bisa nan cu e investigacion mester wordo haci den e forma mas corecto cu tin.
Na fin di dia nos mester mira con recupera dañonan tanto material como inmaterial cometi contra e compania cu nos ta responsabel pe.
Hunto y cu hopi cuatela nos ta trahando duro riba esaki.”
Minister Mike de Meza mas di un biaha a enfatisa cu Director di SETAR a cana e caminda corecto y cu e tin elogio pa esaki.
“Loke a pasa ta inaceptabel y intolerabel y esnan cu a comete e fraude ta bay wordo poni responsabel pa loke nan a haci. Nan tin cu biba cu e consecuencianan.”